Boer kry in ambulans boodskap van ‘skieter’Frans van der Linden jr. Foto: Facebook Die boer van die Biesiesvlei-omgewing in Noordwes wat Sondagmiddag voor sy plaas geskiet is, het Dinsdag aan Maroela Media gesê ŉ rusie oor geld het glo tot die skietery gelei. Maroela Media het vroeër berig Frans van der Linden jr. (45) is in die arm en been getref nadat ŉ man hom deur sy bakkie se venster geskiet het. Van der Linden het Dinsdag vanuit ŉ hospitaal in Mafikeng met Maroela Media gesels en gesê die skieter het vantevore los stukwerkies op sy plaas verrig. “Ek het Sondagmiddag by hom verby gery waar hy by die ingang van die grondpad na die plaas vir my gewag het. Ek het nie gestop nie. Hy het vir my vroeër ŉ WhatsApp-boodskap gestuur met ’n versoek om met my te praat, maar ek het toe al vir hom gesê ek wil nie met hom praat nie. ŉ Rukkie later het hy daar by my huis opgedaag,” het Van der Linden gesê. Hy het gesê die man het steeds aangehou dat hy wil “praat”, maar Van der Linden het vir hom gesê om te loop. “Hy het my toe gevra of ek hom in die dorp kan gaan aflaai en ek het ingestem, want ek het gedink dis die enigste manier om van die man ontslae te raak,” het Van der Linden gesê. Boere in die omgewing het glo gehelp om die verdagte vas te trek. Foto: Verskaf Die twee mans het in Van der Linden se bakkie dorp toe gery en ongeveer 2 km weg van die huis af het die man gevra Van der Linden moet stop sodat hy kan uitklim. “Toe ek stilhou, het hy na my venster gestap, ŉ vuurwapen uitgehaal en gesê hy gaan my skiet. Ek het nog vir hom gesê hy moet maar skiet, want ek het gedink hy dreig my net en is nie ernstig nie. Toe skiet hy,” het hy gesê. Die eerste koeël het Van der Linden in die arm en been getref, terwyl die tweede koeël, wat glo vir sy kop gemik was, mis was. Van der Linden het weggejaag in die rigting van Biesiesvlei, maar het op pad daarheen flou geword en deur ŉ muur gery. Hy het uit die bakkie geklim en verder probeer stap, maar ná enkele treë inmekaar gesak. Van der Linden sê hy is nie heeltemal seker presies hoekom die man hom geskiet het nie, maar hy het in die ambulans weer ŉ WhatsApp-boodskap van hom ontvang. “Hy het vir my gesê as ek hom nie R100 000 betaal nie, sal hy my doodmaak,” het hy gesê. Volgens Van der Linden het die polisie nog nie ŉ verklaring by hom afgeneem nie, maar hy vermoed dit sal dalk gedoen word wanneer hy uit die hospitaal ontslaan is. Hy het gesê sy wonde is Maandag in die operasieteater skoongemaak en geheg en hy sal na verwagting Woensdag ontslaan word. Brig. Leonard Hlathi, woordvoerder van die polisie, het die voorval aan Maroela Media bevestig, maar gesê dit was ŉ persoonlike rusie wat tot die skietery gelei het. Die verdagte, wat Sondag in hegtenis geneem is, sal na verwagting Dinsdag in die Lichtenburg-landdroshof verskyn. Sy naam sal bekendgemaak word nadat hy in die hof verskyn het.